*Znenie nižšie uvedeného vzorového uznesenia môžu obce, mestá alebo regióny, ktoré oň majú záujem, prispôsobiť svojim miestnym alebo regionálnym špecifikám.*

**Vzor uznesenia obecného/mestského/regionálneho zastupiteľstva o VYHLÁSENÍ \_\_\_ (názov obce/mesta/regiónu) za bezpečné miesto pre ženy**

Obecné/mestské/regionálne zastupiteľstvo (nehodiace sa prečiarknite) \_\_\_ (názov obce/mesta/regiónu),

* so zreteľom na Všeobecnú deklaráciu ľudských práv,
* so zreteľom na články 2 a 3 Zmluvy o Európskej únii (ďalej len „Zmluva o EÚ“),
* so zreteľom na Chartu základných práv Európskej únie,
* so zreteľom na Európsky dohovor o ľudských právach a na súvisiacu judikatúru Európskeho súdu pre ľudské práva,
* so zreteľom na Dohovor Rady Európy o predchádzaní násiliu na ženách a domácemu násiliu a o boji proti nemu (Istanbulský dohovor),
* so zreteľom na návrh smernice o boji proti násiliu na ženách a domácemu násiliu, ktorý predložila Komisia 8. marca 2022,
* so zreteľom na oznámenie Komisie z 5. marca 2020 s názvom Únia rovnosti: stratégia pre rodovú rovnosť na roky 2020 – 2025,
* so zreteľom na uznesenie Európskeho parlamentu zo 16. septembra 2021 s odporúčaniami pre Komisiu o určení rodovo motivovaného násilia za novú oblasť trestnej činnosti uvedenú v článku 83 ods. 1 ZFEÚ,
* so zreteľom na uznesenie Európskeho parlamentu z 12. februára 2020 o stratégii EÚ na ukončenie mrzačenia ženských pohlavných orgánov na celom svete,
* so zreteľom na Dohovor Organizácie Spojených národov o odstránení všetkých foriem diskriminácie žien,
* so zreteľom na Dohovor Medzinárodnej organizácie práce č. 190 o odstránení násilia a obťažovania vo svete práce,
* so zreteľom na cieľ OSN v oblasti udržateľného rozvoja č. 5 „Rodová rovnosť“,
* so zreteľom na uznesenie Európskeho parlamentu zo 14. decembra 2021 s odporúčaniami pre Komisiu o boji proti rodovo motivovanému násiliu: kybernetickému násiliu,
* so zreteľom na uznesenie vlády autonómneho spoločenstva Valencia o vyhlásení tohto regiónu za bezpečné miesto pre ženy,

1. keďže rovnosť medzi ženami a mužmi je základná hodnota Únie a základné právo zakotvené v zmluvách a v Charte základných práv Európskej únie;
2. keďže boj proti rodovo motivovanému násiliu v EÚ je spoločnou zodpovednosťou, ktorá si vyžaduje spoločné úsilie a opatrenia na každej úrovni verejnej správy, a najmä zo strany miestnych a regionálnych samospráv, ktoré zohrávajú z tohto hľadiska kľúčovú úlohu vzhľadom na to, že miestna úroveň má najbližšie k ľuďom;
3. keďže odstránenie rodovo motivovaného násilia vrátane násilia páchaného mužmi na ženách a dievčatách je nevyhnutným predpokladom na dosiahnutie skutočnej rodovej rovnosti;
4. keďže 31 % žien v Európe zažilo fyzické násilie, 5 % bolo znásilnených v krajinách EÚ, približne 50 žien príde každý týždeň o život v dôsledku rodovo motivovaného násilia a 43 % žien zažilo od partnera určitú formu psychického násilia, pričom sa odhaduje, že násilie sa stále ani zďaleka nenahlasuje v dostatočnej miere;
5. keďže rodovo motivované násilie online aj offline a nedostatočný prístup k primeranej ochrane ohrozujú viaceré základné práva vrátane práva na život, práva na ľudskú dôstojnosť, práva na telesnú a duševnú nedotknuteľnosť, zákazu mučenia a neľudského alebo ponižujúceho zaobchádzania alebo trestu, zákazu otroctva a nútených prác, práva na slobodu a bezpečnosť a práva na rešpektovanie súkromného a rodinného života;
6. keďže rodovo motivované vraždy žien a dievčat (femicídy) by mali byť samostatnou kategóriou trestných činov, pretože pri rodovo neutrálnom pojme „vražda“ sa prehliada aspekt nerovnosti, útlaku a systematického násilia páchaného na ženách;
7. keďže rodovo motivované násilie by sa malo považovať za oblasť trestnej činnosti, ktorá v EÚ spadá do rozsahu pôsobnosti zmlúv;
8. keďže praktiky skorých a nútených manželstiev a mrzačenia ženských pohlavných orgánov zachovávané prostredníctvom tradícii a kultúry predstavujú porušenie práva na slobodu, ľudskú dôstojnosť a telesnú nedotknuteľnosť;
9. keďže na to, aby sa plne posilnilo postavenie dievčat, je nevyhnutné odstrániť rodové stereotypy a zastaviť represívne rodové praktiky prostredníctvom pokrokových učebných osnov, pri čom by mal kľúčovú úlohu zohrávať cyklus predškolského, základného a stredoškolského vzdelávania;
10. keďže zabezpečenie komplexnej výchovy v oblasti vzťahov a sexuality vrátane špecializovaných vzdelávacích programov pre chlapcov je neoddeliteľnou súčasťou takýchto pokrokových učebných osnov a zohráva zásadnú úlohu v boji proti rodovo motivovanému násiliu, mizogýnii a rodovým stereotypom;
11. keďže nulová tolerancia orgánov verejnej správy voči diskriminačnému alebo objektivizovanému zobrazovaniu žien v reklame na verejných miestach je kľúčom k odstráneniu rodových stereotypov, ktoré vedú k rodovo motivovanému násiliu;
12. keďže uplatňovanie hľadiska rodovej rovnosti a rodové rozpočtovanie sú nevyhnutné na to, aby sa zabezpečilo, že všetky politiky budú v záujme žien, a preto by tieto politiky mali podliehať prísnym posúdeniam vplyvu na rodovú rovnosť, a to aj v krízových časoch;

obecné/mestské/regionálne zastupiteľstvo (nehodiace sa prečiarknite) \_\_\_ (názov obce/mesta/regiónu) sa záväzne rozhodlo:

1. vyhlásiť \_\_\_ (názov obce/mesta/regiónu) za bezpečné miesto pre ženy a zaviazať sa, že bude presadzovať verejné politiky, ktoré zaručujú bezpečnosť žien, a dôsledne trestať za akúkoľvek formu rodovo motivovaného násilia, pričom zabezpečí, že do celého procesu budú v plnej miere a rovnocenným spôsobom zapojené ženy;
2. zaistiť priamy a nepretržitý prístup k špecializovaným, bezpečným a komplexným podporným službám pre obete rodovo motivovaného násilia vrátane domáceho a sexuálneho násilia;
3. zabezpečiť rýchlu reakciu útvarov zodpovedných za nediskriminačné zaznamenávanie a riešenie prípadov rodovo motivovaného násilia a zaviesť opatrenia na účinnú a okamžitú ochranu obetí a ich detí;
4. zaistiť odbornú prípravu zameranú na rodovú citlivosť pre políciu, orgány verejnej správy a personál špecializovaných prijímacích centier, ako sú azylové domy pre ženy, ktoré sa stali obeťami rodovo motivovaného násilia, pričom hlavnou cieľovou skupinou by mali byť pracovníci prvého kontaktu;
5. zhromažďovať administratívne údaje o partnerskom násilí a rodovo motivovaných vraždách žien a dievčat s cieľom pomôcť predchádzať týmto javom a bojovať proti nim;
6. uplatňovať politiku nulovej tolerancie voči sexistickej reklame, a to aj na verejných priestranstvách a vo verejnej doprave, keďže to podporuje škodlivé rodové stereotypy;
7. systematicky prihliadať na bezpečnosť a potreby žien pri rozhodovaní o rozpočtových opatreniach týkajúcich sa verejných služieb, ako sú verejné osvetlenie, verejná doprava alebo zdroje na sociálne služby, ktoré pomáhajú obetiam rodovo motivovaného násilia;
8. organizovať vzdelávacie programy/odbornú prípravu/prezentácie v školách a na univerzitách s cieľom doplniť učebné osnovy v oblasti vzťahov a sexuality a už od útleho veku zvyšovať informovanosť o dôsledkoch rodovo motivovaného obťažovania a násilia;
9. zachovať ostražitosť a uplatňovať okamžité sankcie v prípade obchodovania s ľuďmi a za praktiky, ktoré ubližujú ženám a dievčatám (mrzačenie ženských pohlavných orgánov, skoré a nútené manželstvá, nútená sterilizácia);
10. zachovať ostražitosť a uplatňovať nulovú toleranciu voči všetkým formám rodovo motivovaného kybernetického násilia;
11. zvyšovať informovanosť verejnosti o rodovo motivovanom násilí pomocou komunikačných kampaní, vďaka ktorým sa aj obete môžu dozvedieť, kde a ako sa dostanú k podporným službám, pričom táto osvetová činnosť sa zintenzívni pri príležitosti Medzinárodného dňa boja proti násiliu páchanému na ženách (25. novembra);
12. ísť príkladom v spôsobe organizácie a fungovania obecnej/miestnej/regionálnej samosprávy XXX.

\_\_\_\_\_\_\_\_\_\_\_\_\_